БАШЛАНГЫЧ СЫЙНЫФТА ПРОЕКТ ЭШЕ

Шаймуллина Лейля Гилемхановна (shai-lela@yandex.ru)

Муниципальное бюджетное общеобразовательное учреждение «Евлаштауская средняя общеобразовательная школа Сабинского муниципального района Республики Татарстан"

**Аннотация**

Проектлар методы – укучы шәхесенең белем алуга иҗади якын килүенә юнәлтелгән  укыту системасы ул. Ул мәктәптә укытучы җитәкчелегендә эшләнә торган мөстәкыйль иҗади эш.

Проект эшчәнлеге – төпле фикере булган балалар тәрбияләү технологияләреннән берсе. Проект эшчәнлегенең нигезе- тикшеренү эше.

Дүрт ел элек мәктәпләрдә башлангыч белем бирүнең яңа стандартлары эшли башлады. Билгеле булуынча, яңа стандартлар мәктәпнең эчке “байлыгына” җитди таләпләр куя, уку предметының реаль тормыш белән бәйле булуын да аерым игътибарга ала. Мәсәлән, уку дәресенең төп максаты минутына ничә сүз уку түгел, ә текстны аңлап уку һәм аңа анализ ясый белү.
 Яңа стандартларның төп максаты – шәхес тәрбияләү, бәләкәйдән үк баланы шәхес итеп күрү, аның сәләтен күрә белү, аны үстерүгә ярдәм итү, иҗади баскычка күтәрү.
 Заманча стандартлар мәктәп баласына заманча таләпләр дә куя. Мондый шартларда укытучыга хәзерге заманның күптөрле инновацион технологияләренә, идеяләргә юнәлеш тотарга кирәк. Бүген педагогик яктан грамоталы белгеч булу өчен яңа педагогик технологияләрен белү һәм аларны нәтиҗәле файдалану сорала.

Башлангыч сыйныфларга белем биргәндә проект эше зур роль уйный. Проект эше оештыруның төп максаты - белемле,тәрбияле, тормышта үз юлын табарга әзерлекле, үз фикерен дәлилли һәм тиешле карар кабул итә белгән шәхес тәрбияләү. Укучы анализ ясарга, иң әһәмиятлесен аерып чыгарырга, чагыштырырга, охшашлыкны табарга, гомумиләштерергә һәм системага салырга, исбатларга һәм кире кагарга, төшенчәләрне билгеләргә һәм аңлатырга, мәсьәләләрне куярга һәм хәл итәргә өйрәнә.

Проект эшчәнлеге түбәндәге этаплардан тора.1. Темасын уйлап табу.2. Планлаштыру.3. Максатын һәм бурычларын билгеләү.4. Тикшеренү, эзләнү.5. Проектны яклау.6. Проект эшенең күрсәткече.(презентация)

7.Бәяләү.
 Эшнең уңышлы килеп чыгуы аның дөрес оештырылуына бәйле. Монда укытучы, укучы һәм ата-ана хезмәттәшлеге бик әһәмиятле. Башлангыч сыйныф укучысы өчен проект эшчәнлеге шактый катлаулы.Ләкин укучылар белән барлык фәннәр буенча да проект эшчәнлеге оештырырга мөмкин.Ә иң беренче проектның проблемасы яки идея барлыкка килергә тиеш.

 Әйләнә-тирә дөнья дәресендә “Урманнар” темасын үткәндә түбәндәге мәгълүматларга тап булдык. Ел буена кәгазь эшкәртү өчен 125 миллион агач киселә икән. Бу зур саннар укучыларны уйланырга һәм эзләнергә мәҗбүр итте. Шул эзләнүләрне билгеле бер эзлеклелеккә салып, проект эше эшләнде.

 **Алынган теманың актуальлеге:** кәгазь елдан ел күбрәк кулланыла, ә аны алу өчен кирәк булган агач материалы азая. Шунлыктан кәгазь калдыкларын икенчел чимал буларак файдалану мәсьәләсе килеп туа.

 Өйләребездә күп кенә кәгазь калдыклары җыела. Шул калдыклардан өй шартларында икенчел чимал итеп тагы кәгазь эшләп карау.

**Гипотеза:** макулатурадан өй шартларында тагы кәгазь эшләү мөмкинме?

**Максат:** Өй шартларында макулатурадан кәгазь ясау ысулларын өйрәнү.

**Бурычлар:**

* кәгазь килеп чыгу тарихын өйрәнү;
* кәгазьдән файдалану алымнары белән танышу;
* өйдә кәгазь ясау ысулларын эшләп карау, алынган кәгазьне файдалану;

**Тәҗрибә ысуллары:**

* тема буенча кирәкле материалны, әдәбиятны өйрәнү;
* практик эш – эксперимент;
* фаразлар;

**Тәҗрибәнең әһәмияте:** урман байлыкларына сак карашта булу, кәгазь эшләү технологиясе турында башкаларга да җиткерү.

Проект эшчәнлеге укытучы һәм укучыдан зур түземлек, сабырлык, күп вакыт сарыф итүне сорый.Тиешле нәтиҗәгә ирешү өчен, эш барышында әдәби китаплардан, сүзлекләрдән, интернет аша күп мәгълүмат тупларга, ижади фикер йөртергә кирәк. Гомүмән, проект методы - баланың интеллектын, иҗади сәләтен, логик фикерләвен үстерүдә, кызыксынучанлыгын арттыруда нәтиҗәле алымнарның берсе.